<classify> CHAMA cha Wananchi CUF kinajipanga kwenda kisiwani Zanzibar kuchukua ofisi ya chama hicho ambayo kwa sasa ipo chini ya aliyekuwa Katibu Mkuu wake, Maalim Seif Sharif Hamad.Katibu Mkuu mpya wa CUF, Khalifa Suleiman Khalifa amesema baada ya chama hicho kupata viongozi wapya wamejipanga kwenda Zanzibar kuchukua ofisi ambayo sasa inashikiliwa na aliyekuwa Katibu Mkuu wa chama hicho, Maalim Seif.Hatua hiyo imekuja baada ya siku chache zilizopita, chama kufanya uchaguzi wake mkuu na kuwapata viongozi wapya ambao ni Mwenyekiti wake, Makamu Mwenyekiti wa Bara na Kisiwani, Katibu Mkuu na Naibu Katibu Mkuu pamoja na wajumbe wa baraza kuu la chama.Katika uchaguzi huo, nafasi ya Mwenyekiti ilichukuliwa na Profesa Ibrahim Lipumba aliyeshinda kwa kupata kura 516 ambazo ni sawa na asilimia 88.9 ya kura zote.Nafasi ya Makamu Mwenyekiti, CUF-Zanzibar mshindi aliibuka ni Abbas Juma Muhuzi aliyepata kura 349 sawa na asilimia 60.9 huku Makamu Mwenyekiti upande Bara mshindi ni Maftah Abdi Nachuma kwa kura 231 sawa na asilimia 40.9 Pia kwenye nafasi ya Katibu Mkuu wa CUF imechukuliwa na Khalifa Suleiman Khalifa ambaye alishinda kwa kura 37 dhidi ya mshindani wake Masoud Said Suleiman aliyeambulia kura 11.Kutokana na matokeo hayo ya jumla ya nafasi zote inamaanisha kuwa Maalim Seif Sharif Hamad ameondolewa kwenye nafasi yake ya uongozi.Amesema kutokana na unyeti wa jambo lenyewe uongozi wa CUF wa sasa umejipanga kwa kushirikiana na vyombo vya ulinzi na usalama kuhakikisha kuwa wanakwenda kuichukua ofisi hiyo.Amesema, CUF sasa ina washindi wengine na ni washindi halali ambao tumechaguliwa na wanachama, sasa ile ofisi ya CUF Zanzibar ipo kisheria na sisi ndio washindi na viongozi wa sasa, hivyo tunapaswa kwenda kuchukua ofisi hiyo ila hatuwezi kwenda tu ni lazima tuandae mazingira salama.Aliongeza kama inavyofahamika kumekuwa na utata mkubwa kati ya Maalim Seif na uongozi huu wa sasa na hivyo kunakuwa na haja ya kujipanga kwanza wakati tunaenda kuchukua haki yetu.Alimtaka Maalim Seif kutambua kuwa uongozi wa sasa ni halali na ni uongozi uliochaguliwa kihalali na hivyo hana haja ya kusababisha mtafaruku wa aina yoyote isipokuwa ni kuachia ofisi.Khalifa aliwahi kuwa Mbunge wa Gando kisiwani Pemba kwa takribani miaka 20, mwanasiasa huyu alikuwa rafiki wa karibu wa Maalim Seif aliyekuja kugeuka kuwa hasimu wake.Maalim aliwahi kumtaja kuwa ni miongoni mwa marafiki zake wa karibu watano waliomsaliti. Aliwataja wengine kuwa ni Seif Ali Iddi, Mohamed Mnyaa, Hamad Rashid na Profesa Ibrahim Lipumba.Hata hivyo baada ya kushinda uenyekiti wa CUF, Lipumba alimwomba Maalim Seif kwenda Makao Makuu wa CUF- Buguruni kujiunga naye kufanya kazi za chama.Mwito huo huo ndio umetolewa na Katibu Mkuu, Khalifa kuwa anatambua uwezo wa Maalim Seif kuachana na kampeni za chuki za kulenga kukiharibu chama ila ajipange kushirikiana na CUF katika kuleta maendeleo.Amesema, akiwa kama Katibu Mkuu kazi yake kubwa kwa sasa ni kuhakikisha kuwa anawasaidia wanachama wa CUF kuendeleza harakati za kuchukua madaraka kuanzia ya serikali za mtaa na hata taifa kwa ujumla.Aliwataka wanachama kusameheana na kuungana pamoja katika kuendeleza chama na jamii kwa ujumla huku akisisitiza watu kusameheana ili kudumisha ushirikiana wa chama.  <topic>: KITAIFA 